Kim Il (političar)
Kim Il (korejski: 김일; Sjeverni Hamgyŏng, 20. ožujka 1910. – Pjongjang, 9. ožujka 1984.) je bio sjevernokorejski političar, koji je od 1972. do 1976. godine obnašao dužnost drugog premijera Sjeverne Koreje. 

Kim Il je rođen 1910. godine u provinciji Sjeverni Hamgyŏng, nekoliko mjeseci prije nego je Japan anektrirao Korejsko Carstvo. Prema službenim podacima koje je objavila KCNA, Kim Il se 1932. godine pridružio komunističkom pokretu te se od 1935. godine borio protiv japanske okupacije. U tom se periodu sprijateljio s Kim Il-sungom, s kojim je 1940. godine išao na Sibir. 

Nakon japanske kapitulacije, Kim Il se vratio u Koreju te je postao partijski sekretar u provinciji Sjeverni P’yŏngan. U narednim godinama brzo napreduje - već 1946. postaje član Centralnog komiteta i Politbiroa, a 1947. dobiva posao u Ministarstvu nacionalne sigurnosti. Sredinom 50-ih je sudjelovao u eliminaciji unutarstranačke opozicije Kim Il-sungu dok je istovremeno bio ministar poljoprivrede i zamjenik premijera.

Nakon ustavnih promjena 1972. godine, Kim Il-sung je preuzeo novostvorenu funkciju predsjednika, a Kim Ilu je pripala funkcija premijera, koju je službeno preuzeo 28. prosinca. Na toj je poziciji ostao do 19. travnja 1976. godine, kada je odstupio zbog zdravstvenih razloga. Naslijedio ga je Pak Song-chol. Ostatak života proveo je kao dopredsjednik Sjeverne Koreje. 

Svoje posljednje godine, Kim Il je uglavnom proveo na liječenju u SR Rumunjskoj, a preminuo je 9. ožujka 1984. godine u Pjongjangu, 11 dana prije svog 74. rođendana. 

Sjevernokorejski političari
Premijeri Sjeverne Koreje